Ricardo Cœu de Lion

Ricardo I re d'Inghiltæra, dito "Cœu de Lion" (fr. Coeur de Lion; ingl. the Lion Heart, Oxford 1157 - Chaluz, Poitou, 1199).

Figgio e sucessô (1189) de l'Enrico II. Co-o re de França Feipo Aogusto o partì pe-a terça croxâ, conquistando San Zane d'Acri (1191) e sconfizendo o Saladin, ma o no l'ariescì a conquistâ Gerusalemme. Informao do tentativo d'usurpaçion do fræ Zane (dito "Sença tæra") o concluse 'na tregua co-o Saladin e, rentrao in patria doppo varie peipeçie, o l'ariescì axeivemente a stroncâ a rebellion (1194). Vottose subito doppo contra o Feipo, ch'o l'aveiva ocupao quarcun di so possedimenti françeixi, o Ricardo o s'aliò co l'Otton IV e, sconfito o nemigo (1198), o rentrò in possesso de tutte e so tære.

Vitta e attivitæ 
Figgio terçogennito d'Enrico II e d'Elenóa d'Aquitania; ducca d'Aquitania (1170), o domò i baroin rebelli; dexignao sucessô a-o trono a-a morte do fræ Enrico (1183), o se refiò tuttavia de cede l'Aquitania a Zane, so fræ minô e, pe instigaçion do Feipo II Aogusto re de França, e con questo aliao, o se rebellò a-o poæ (1188), sconfizendolo (1189). 

A morte de l'Enrico II, avegnua o mæximo anno, a portò poco doppo in sce-o trono o mæximo Ricardo, ch'o se preparò aloa pe-a croxâ, vendendo de tære da coroña, driti, ófiççi, vescovati e esaorendo o tezóo acumulao da-o poæ. 

O razonse (1190) a Vézelay o re de França Feipo Aogusto e o partì poco doppo da Marseggia con ottomia ommi. 

Zonto a Mesciña, o costrense o conte de Lecce, Tancreddi, usurpatô do trono de Seçilia a-a morte do Ghigermo II, a liberâ a viddoa de questo, Zana, (ch'a l'ea a sœu do Ricardo), e a pagâghe una forte somma (ma solo un terço de 40 mia onçe d'óo domandæ o fu consegnao). 
Doppo una spediçion punitiva a Cipro contra l'imperatô Isacco Comneno, ch'o s'ea refiao de restituî i ben estorti a-i pellegrin de passaggio, o Ricardo o sbarcò a San Zane d'Acri (zugno 1191). Abandonao da-o Feipo Aogusto e da-o ducca d'Aostria Liopordo, sostegnitô do Corado de Monferâ contro o Guiddo de Luxignan, candidao de Ricardo a-o trono de Gerusalemme, o Ricardo o conquistò pægio San Zane (12 luggio), o preize Ascaloña e o sconfisse o Saladin a Arsuf (7 settembre); da pœu o l'ocupò Giaffa, ma, no avendo forçe assæ pi ascidiâ Gerusalemme e tegnîla, o l'indugiò molti meixi. Intanto da l'Inghiltæra gh'arivò a notiçia do tentativo d'usurpaçion do fræ Zane, instigao da-o Feipo II ch'o s'ea impadronio di teritoi do Ricardo in tæra françeize. 

Quindi, concruzo 'na tregua de trei anni co-o Saladin, inte l'ottobre do 1192 o lasciò a Palestiña, o sbarcò in sce-e ciazze venete pe sottrâse a-i manezzi do Feipo ch'o l'aspetava a Marseggia, e o tentò travestio (l'imperatô Enrico o gh'ea averso pi avei o Ricardo riconosciua a sovranitæ do Tancreddi) de atraversâ l'Impeo; ma o fu riconosciúo e arestao. 

Nonostante i intrighi do Zane e do Feipo, o l'ariescì però a pagâ o riscatto e, sbarcao in Inghiltæra, o poe' domâ axeivemente a nascente rebellion. O ducca Zane o se sottomisse, e o Ricardo, lasciao l'Inghiltæra a-e cûe de l'arçivesco de Canterbury, H. Walter, o se recò (1194) in Normandia pi afrontâ o Feipo: a paxe do 1196 a l'asseguò però a-o Ricardo solo che 'na parte de tære perdue. Alloa, aliaose co l'Otton IV e di nobili da França settentrionâ, o provocò una nœuva guæra (1198) e a Gisors (28 settembre) o l'inferse una grave sconfita a-o Feipo. A tregua do zenâ 1199 a ghe restituiva, a ecceçion de Gisors, tutte e so tære. 

O moì de ferìe ascidiando o castello de Chaluz pe impadronîse de 'n tezóo colà scoverto.
Atri progetti

categoria:stöia
Categorîa:Biografìe
Categorîa:Monarchi britanneghi